Produced by hekula03, Barry Abrahamsen, and the Online
Distributed Proofreading Team at http://www.pgdp.net (This
book was produced from images made available by the
HathiTrust Digital Library.)







                                DIALOGUE

                                BETWEEN

                            JOHN AND THOMAS,

                                   ON

                      The Corn Laws, The Charter,

                              TEETOTALISM,

                                  AND

           _The Probable Remedy for the Present Disstresses_.



                                  ❧❧❧


                                PAISLEY:
                PRINTED FOR THE AUTHOR, BY G. CALDWELL.

                                  ---

                                 1842.


------------------------------------------------------------------------




                               DIALOGUE.

                                  ---


T. Weel John what do you think is to come out o’ thae terrible times? I
believe our kintra neer saw a time like this.

J. Really they are fearfu’ looking times, and I am really at a loss what
to think about them, or how to propose a remedy to better them.

T. Deed John I’m truly at a loss mysel’ to ken what would be the best
remedy, but it is plain we would need some remedy soon, for our miseries
are every day increasing, and the starvation and destitution that is
amang us is alarming. Hae ye nae idea ava’ what can be the cause o’ a’
this bankruptcy and beggary that is come amang us?

J. It is often my first thochts in the morning, and the last at night,
to fin’ out the origin o’ a’ this distress; whiles I think the Corn Bill
has a great effect to hurt our trade, and I hae nae doubt but it has had
a bad effect, but how far it would remedy the evil now I’m no very sure,
for wi’ us no takin’ their Corn, they wouldna tak’ our Goods, and noo
baith Russia, and Prussia, and Holland, and Belgium, and France, and
America, an’ a’, has gotten Cotton Mills, and Thread Mills, and lots o’
our Mechanics, and they are quite independent o’ us and our goods. I
think our landholders, if they had half an e’e in their head, micht see
that.

T. I dinna think ye’re far wrang John, altho’ I have heard some argue
strictly in behalf o’ the Corn Bill, and tell us if it wasna the Corn
Bill our grun’ wadna be sae weel cultivated, and its value wad sink in
estimation, but I rather think the lads up by are feart the rents wad
sink in their estimation; and is this a’ the relief John—the takin’ aff
o’ the Corn Laws—that we hae to look for, for the bettering o’ our
condition? if this is a’ it is a very forlorn hope.

J. I hae nae doubt Thomas but there is ither causes that produce these
great grievances amang us. Anither great cause, I believe, is our great
National Debt, which hangs about our neck like a millstane, and I’m
afraid will sink us to the bottom if the string is not cut, and what
surprises me maist is to see sae little attention paid to economy, to
help to pay off this debt. It is grievin’ to read o’ the thousands, and
thousands, and hunders o’ thousands, that is payt awa’ every year to
placemen and pensioners, for no purpose under the sun, but rank wastery:
ane wad think, when they see our kintra sinkin’ and sae muckle need for
care, that they would be glad to adopt any plan to save us; and they
ha’e a capital pattern o’ cheap government laid down to them in America,
whar the head o’ the house costs them only £6000 instead o’ £400,000,
which some folk has to pay.

T. I must confess John you talk very reasonably on the subject, and if
your plans could be brought to work, they micht hae a gude effect; but
there is a heap o’ folk thinks that if we had the Charter it would work
a wonderfu’ Reform amang us, and that we woald get a’ our evils set to
right in a short time, but I’m afraid it will not be easy gotten to mak’
a trial o’.

J. I daresay there would be a change, if that could be gotten, but, as
ye say, I doubt it will not be gotten in a hurry, but I should like to
see’t try’t, and see what effect it wad hae to Reform matters; but there
is ae Reform that we a’ hae in our power, and I think every living man
and woman should mak’ a trial o’t to see what effect it wad hae, there’s
naebody I speak to but confesses that there is a world of evils in
connection with it, and for that reason I think it is our duty to try
it, and that is to abstain from all intoxicating drinks, and I cannot
think that any man can be a sincere Chartist or Reformer, unless he be a
Teetotaler, for the drinking o’ thae drinks completely counteracts his
own schemes.

T. Ah, noo John, are ye really gaun to tak a’ the hair o’ comfort us
puir bodies hae left? if it wasna for the dribble o’ dram I get noo and
than, I wad sink un’er my affliction athegither; ye canna deny I’m sure
but it raises the spirits and mak’s us cheery mony a time, when nae
ither thing will do’t.

J. O yes, Thomas, I must confess it raises the spirits, and that to an
awfu’ degree, sometimes to 80, but next morning you will find them sink
to 40, being 20 below par, and then what state do ye fin’ yoursel’ in?
do ye fin’ your purse ony benter? do ye fin’ your head ony healer? your
character ony better, or your conscience ony sounder, after wallowing in
that sinfu’ drink? I trow no, Thomas.

T. Tuts man ye’re takin’ the very warst look o’ the thing ye can tak’;
its weel enough kent there’s mony a ane tak’s a bit suck that disna
drive themsel’s to thae extremities ye talk about, our Ministers, and
Elders, and Magistrates, and Councillors too; indeed, the maist o’ folk
that reckon themsel’s upish can a’ tak’ their moderate dram and no rin
to excess.

J. Their moderate dram! dinna tell me about moderate drams, I ken baith
Ministers, and Elders, and Magistrates too, that hae gaen far aglee wi’
their moderation, but independent o’ a’ that, is’t no a shamfu’ bad
example they set before workin’ folk, (for poor folk maun aye be
imitating the rich if they can ava) to drink thae drinks that destroy
sae muckle o’ our grain in times like this, when poor folk’s starvin’;
every half mutchin ye drink, Thomas, believe me or no as ye like,
destroys as muckle gude food as wad mak’ a comfortable meal to a gude
big family, and I’m creditably informed that there is as much destroyed
in one distillery every morning as wad breakfast the hale town o’
Paisley.

T. Hoot, nonsense, John ye’re surely gaun out o’t noo athegither, I
never dream’t o’ ony thing like that, ye wad maist fricht a body frae
ever tasting a drap again; if that was the case ye wad think the hale
kintra wad rise up in a mass against it, our legislators wad stop
distillation, and our magistrates wad grant nae mae licenses. Hoot toot
John, ye’re surly far wrang.

J. No, tweel awat Thomas, I’m nane wrang, for if there was nane o’ the
drunkard’s drink drucken, every inhabitant in Scotland micht hae sax
pound o’ bread every week they hinna, and that’s but ae portion o’ the
evil that springs frae that curse; look to the misery and madness, the
woes and wretchedness, that it produces; we’re tax’d to a pretty degree
even noo to support prisons like bastiles, whereas if we wad a’ drap
drinking, a three-storey house wad ha’d a’ the criminals in a kintra
side.

T. Altho’ there a wheen fools that mak’ themsel’s idiots wi’ drinkin’,
we’re no a’ to be blamed wi’t; there’s mony a decent respectable
minister and magistrate baith that tak’ their dram, and disna fill
themsel’s fou, and if folk wad only imitate their example there wad be
nae great fear o’ gaun wrang.

J. Ah, Thomas, Thomas, but it is a bad example. Scripture aye approves
o’ them that tak’ nae drink, and I could gie ye plenty o’ instances o’t
if you and I had time; and to finish the whole story, it declares to
you, in Habakuk, in plain terms no to be misunderstood, “Woe to him that
giveth his neighbour drink.” The beginning to drink is something like
beginning to smoke or snuff, it is fun at first, but truly it often
grows earnest, as we mony a time see; and I think, for my part, it’s far
better to let it alane athegither; and I think it is the duty of every
patriot and every Christian to give no countenance to these vile things;
and every man that drinks intoxicating liquor is only assisting to
support 40,000 men who break every Lord’s day, by destroying the
bounties of Providence, by converting them into a most destructive and
pernicious drink. And I think that a man that would not gie up the use
o’ a thing that is baith useless and unnecessary, for the sake o’ his
suffering fellow creatures, is nae man ava.

T. Ye really gang a great length wi’ your teetotalism, ye seem to think
it will be a general salve for a’ the distresses and sufferings with
which we are afflicted; but I doubt, John, tho’ we were a’ teetotlars
the nicht, it wadna better our condition a bawbee, in the present awfu’
state o’ things; we’re gae an’ weel teetotal’d the noo, and that sair
against our wills.

J. Nae thanks to you for that kin’ o’ teetotalism, that’s no the genuine
principle; besides, I am sure, if we were a’ pledged, and sterling to
the cause, we wad soon see a different state o’ things, for I am quite
convinced it wad be a general salve for a’ our distresses. In the first
place, it would prevent 45 millions bushels of good grain from being
destroyed every year, which would have a great tendency to cheapen our
food, enabling us to manufacture our goods at a cheaper rate, and to
cope with other nations, and completely put a check to the evil workings
of the Corn Bill; and besides all this, the miseries and crimes, the
misfortunes and calamities, the lunacy and suicide, the Sabbath
desicration and a thousand other evils would almost entirely vanish from
among us.

T. Really John, ye seem to hae’t a’ by the back, and I must confess,
there’s a good deal o’ truth in what ye say; but what wad become o’ our
puir revenue if we were a’ to drap drinking, there wad be a bonny cry
out then, for we hae facht enough to get the win’ rais’d as it is.

J. Weel Thomas, to be plain wi’ you, I think the kintra is quite blin’
on that subject; I ken vera weel we hae great revenue aff drink, nae
less than 16 millions, but folk never think o’ the frightsome expense
that thae liquors bring on us, mair I believe, than a’ they produce. See
the tremendous Jails, Hospitals, and Asylums we hae to support; see the
Judges, the Sheriffs, the Fiscals, and the awful army o’ Policemen we
hae to pay; see the Criminals we hae to feed; the host o’ Witnesses and
Lawyers which must be paid for prosecutions and trials; and the enormous
sums levied from us in the character of Rogue Money and Prison Money;
see the thousands paid for support of our criminal Colonies, for Freight
of Vessels to send them to these Colonies no less than 86000 being paid
last year for that purpose;—then say whether or not our country is
benefitted by the revenue produced from these destructive drinks.

T. I really must confess, John, you have almost made me a Total
Abstainer, and I do now consider it my duty to give nae langer ony
countenance to thae vile drinks; but I think we hae rather gaen aff the
point a wee; we were talking about dull trade, and the causes o’t: ye
surely dinna think that drinking has been the cause o’ sae mony
bankruptcies amang us, to crack our credit, derange our business, and
cause sic an unparalleled stagnation o’ trade.

J. Deed Thomas, I dinna think we were the least aff the point about the
cause o’ our dull trade, for I hinna the least doubt in my mind, but
drinking is the cause o’ a’ this wretchedness we’re labouring under;
for, independent o’ the great sums o’ money squandered awa’ on guzzling,
and drinking, and gambling, which sums micht hae keppit mony a Back
Bill, I hae nae doubt but mony o’ ane o’ thae Win’ Bills were drawn and
accepted under the influence o’ the Bowl; and I am quite satisfied that
if a’ our trading men had been teetotalers for ten years back, there
would neither have been dull trade nor bankruptcies amang us; and our
present sufferings are only a just judgement for a’ our sinfu’ drinkings
and horrid abominations that spring from that source; and so wide is the
evil effects of the drinking system, that it has seized upon almost
every fibre of commerce, and so long as Alcoholic drinks are encouraged
and countenanced by the upper ranks of society, and by our Ministers and
Magistrates, I never expect to see things much better, for all classes
sink under its demoralizing influence. Our Cabinet Ministers, our Pulpit
Ministers, our highest gifted Literary Men, down to our humblest
Artisans, all have suffered, all have gone astray through strong drink.
I wish you a good night, Thomas—I hope you’ll go to-morrow and sign the
Pledge, and I trust we’ll soon see better times.

T. Good night John.


------------------------------------------------------------------------




 ● Transcriber’s Notes:
    ○ Missing or obscured punctuation was silently corrected.
    ○ Typographical errors were silently corrected.
    ○ Inconsistent spelling and hyphenation were made consistent only
      when a predominant form was found in this book.
    ○ Text that was in italics is enclosed by underscores (_italics_).